CELEX: 62007TN0428
Language: el
Date: 2007-11-22 00:00:00
Title: Υπόθεση T-428/07: Προσφυγή της 22ας Νοεμβρίου 2007 — Centre d'Étude et de Valorisation des Algues κατά Επιτροπής

26.1.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/48
            
         Προσφυγή της 22ας Νοεμβρίου 2007 — Centre d'Étude et de Valorisation des Algues κατά Επιτροπής
   (Υπόθεση T-428/07)
   (2008/C 22/90)
   Γλώσσα διαδικασίας: η γαλλική
   Διάδικοι
   
      Προσφεύγον: Centre d'Étude et de Valorisation des Algues (Pleubian, Γαλλία) (εκπρόσωπος: J.-M. Peyrical, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               κυρίως, να διαπιστώσει το παράτυπο της διαδικασίας και την παραβίαση της αρχής της εκατέρωθεν ακροάσεως και, συνεπώς, να ακυρώσει το χρεωστικό σημείωμα αριθ. 3240908670 της Επιτροπής, της 20ής Σεπτεμβρίου 2007, και να υποχρεώσει την τελευταία να προβεί στην καταβολή του ποσού του εν λόγω χρεωστικού σημειώματος προς το CEVA·
            
         
               —
            
            
               επικουρικώς, να αναγνωρίσει ότι τα λάθη που διαπιστώνει η έκθεση ελέγχου δεν είναι τόσο σοβαρά ώστε να μπορεί να τύχει εφαρμογής το άρθρο 3.5 του παραρτήματος ΙΙ της συμβάσεως, να ακυρώσει το χρεωστικό σημείωμα 3240908670 της Επιτροπής της 20ής Σεπτεμβρίου 2007 καθόσον με αυτό ζητείται η επιστροφή του συνόλου των ποσών που καταβλήθηκαν στο CEVA στο πλαίσιο της συμβάσεως SEAHEALTH και να υποχρεώσει την Επιτροπή να προβεί στην καταβολή του ποσού του εν λόγω χρεωστικού σημειώματος προς το CEVA·
            
         
               —
            
            
               τελείως επικουρικώς, να ορίσει πραγματογνώμονα με αποστολή: να επανεξετάσει τη μέθοδο υπολογισμού του CEVA όσον αφορά τον χρόνο που αφιερώθηκε στα σχέδια· να εφαρμόσει τη μέθοδο αυτή στη σύμβαση SEAHEALTH και στις πραγματικές δαπάνες που εμφανίζονται στις καταστάσεις δαπανών· να προσδιορίσει, σε ποσοστό, την απόκλιση μεταξύ του ποσού των λαθών καταχωρίσεως του χρόνου εργασίας όπως αυτό παρουσιάζεται από την Επιτροπή και του ποσού καταχωρίσεως του χρόνου αυτού σύμφωνα με τη μέθοδο υπολογισμού που θα εφαρμόζεται εφεξής στο CEVA· να προβεί σε εκτίμηση του χρόνου εργασίας που ήταν άμεσα αναγκαίος για την υλοποίηση των αποστολών του CEVA στο πλαίσιο της συμβάσεως SEAHEALTH· να αποφανθεί κατά πόσον αυτός ο πραγματικός χρόνος εραγσίας για την υλοποίηση των αποστολών αυτών μπορούσε να είναι βραχύτερος των 7 092,88 ωρών τις οποίες το CEVA θεώρησε ως άμεσα αναγκαίο χρόνο εργασίας.
            
         Ισχυρισμοί και κύρια επιχειρήματα
   Με την παρούσα προσφυγή, το προσφεύγον ζητεί την ακύρωση του χρεωστικού σημειώματος με το οποίο η Επιτροπή ζήτησε την επιστροφή του συνόλου των προκαταβολών που καταβλήθηκαν στο προσφεύγον στο πλαίσιο της συμβάσεως SEAHEALTH αριθ. QLK1-CT-2002-02433, σχετικής με το σχέδιο «Τρόφιμα, διατροφή και υγεία», που εντάσσεται στην κεντρική δράση «Ποιότητα ζωής και διαχείριση των έμβιων πόρων» (1).
   Προς στήριξη της προσφυγής του, το προσφεύγον προβάλλει λόγο αντλούμενο από προσβολή των δικαιωμάτων άμυνας, καθόσον η Επιτροπή, κατά παραβίαση της αρχής της εκατέρωθεν ακροάσεως, στήριξε το αίτημα επιστροφής στις καταστάσεις χρόνου εργασίας και στα συμπεράσματα της OLAF, των οποίων το προσφεύγον δεν έλαβε γνώση.
   Επικουρικώς, το προσφεύγον αμφισβητεί την εκ μέρους της Επιτροπής εφαρμογή του άρθρου 3.5 του παραρτήματος ΙΙ και τη διαπίστωση της Επιτροπής ότι τα πραγματικά περιστατικά της υποθέσεως ήταν επαρκώς σοβαρά ώστε να επικαλεστεί την έννοια της σοβαρής οικονομικής πλημμέλειας που δικαιολογεί πλήρη επιστροφή των προκαταβολών.
   
      (1)  Πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας 1998-2002.